
הכנסת התשע-עשרה
נוסח לא מתוקן

מושב שני
<פרוטוקול מס' 325>
מישיבת ועדת הפנים והגנת הסביבה
יום שני, ב' בתמוז התשע"ד (30 ביוני 2014), שעה 9:00
<סדר היום:>
<פינוי תושבי שכונת גבעת עמל>
נכחו:

<חברי הוועדה:> 
מירי רגב – היו"ר
זבולון כלפה

איילת שקד
דב חנין
<מוזמנים:> 
	עיזאלדין דאהר
	–
	בודק תכניות במחוז ת"א, משרד הפנים

	איגי פז
	–
	ייעוץ וחקיקה, משרד המשפטים

	דנה עמית
	–
	סגן ניצב, יועמ"ש ת"א, המשרד לבטחון פנים

	שבתי גרברציק
	–
	משטרת ישראל, המשרד לבטחון פנים

	אלי לוי
	–
	מנהל אגף נכסי העירייה, עיריית תל אביב-יפו

	אלי אגמון
	–
	מנהל מחלקת מקרקעין, עיריית תל אביב-יפו

	יוסי כהן
	–
	תושב גבעת עמל, נציגי התושבים

	ערן שמוע
	–
	תושב גבעת עמל, נציגי התושבים

	רונית אלדובי
	–
	תושבת גבעת עמל, נציגי התושבים

	רחל בוחניק
	–
	תושבת גבעת עמל, נציגי התושבים

	ברוריה בן דוד
	–
	תושבת גבעת עמל, נציגי התושבים

	ליאורה רצבי
	–
	תושבת גבעת עמל, נציגי התושבים

	דן בן צבי
	–
	תושבת גבעת עמל, נציגי התושבים

	כרמית אלמקייס
	–
	פעילה חברתית

	עידן פינק
	–
	פעילה למען דיור ציבורי


<ייעוץ משפטי: >
תומר רוזנר
<מנהלת הוועדה:>
לאה קריכלי
<רישום פרלמנטרי:>
ס.ל, חבר המתרגמים
<פינוי תושבי שכונת גבעת עמל>
<היו"ר מירי רגב:>
בוקר טוב לכולם. אני מבקשת לפתוח את הדיון בסוגיית פינוי גבעת עמל. אני רוצה להגיד משהו לפתיחת הדיון. אני באמת עושה את הדיון הזה מתוך הרבה מאוד אמפתיה לתושבים, אבל באופן חד וחלק הודיע לי, גם היועץ המשפטי לוועדה, אין לכנסת מה לעשות בעניין הזה. נקודה. באופן עקרוני יש החלטה של בית המשפט ואנחנו לא פועלים כנגד או מקבלים החלטות כנגד החלטת בית המשפט. אני רוצה להגיד את זה גם לאיילת, משום שזה דיון שבאמת עשיתי אותו, הכנסתי אותו וזה לא יוכל להימשך ככה. אני לא יכולה לדון בנושא שבית המשפט קיבל החלטה. אני יכולה לדון בנושא שאומר שהפינוי נעשה באופן אלים, אז נביא את המשטרה ונבדוק למה הוא נעשה באופן אלים. אבל אני לא יכולה לדון נגד החלטת בית המשפט. אין, אני לא יכולה להחליף את בית המשפט, לא יכולה להחליף את עורכי הדין שלכם, אבל אני קיימתי את הדיון הזה, אני מבקשת שתציגו קצר את העניין ונראה במה אנחנו יכולים לסייע. אני מציעה שאו איילת תפתח. 

<איילת שקד:>
אני אפתח. יש כאן נציג גם של תשובה וגם של כוזהינוף? 

<היו"ר מירי רגב:>
לא הגיעו, לא הם ולא הם. 

<קריאה:>
לא הוזמנו. 

<היו"ר מירי רגב:>
אל"ף, הוזמנו. לא להגיד ישר לא הוזמנו. הוזמנו. 

<איילת שקד:>
את הדברים הרגילים אנחנו מכירים, דיבר איתי אדם שרצה להציג נתונים חדשים על מי או מה. הוא נמצא פה? לא? טוב, אז בבקשה, רונית. 

<רונית אלדובי:>
טוב, אז קודם כל אנחנו הרגשנו הבוקר בהרגשה של הקלה שנמנע  אסון נוראי בשכונה שלנו. אנחנו מוכנים להתפנות, אוקיי? זאת אומרת אנשים מוכנים להתפנות בשכונה, אבל הצורה שהדבר הזה קורה, כשמעורבת המדינה ומעורבת העירייה בפרויקט הזה, זה דבר שפשוט לא יעלה על הדעת. 

<היו"ר מירי רגב:>
מה זה לא יעלה על הדעת? תסבירי לי מה קורה. יש צו בית משפט לפינוי, מה לא יעלה על הדעת? 

<רונית אלדובי:>
מדינת ישראל שלחה את התושבים האלה, אותנו, את ההורים שלנו ועוד אנשים שהיום נולדו, כלומר הם היו בני 65 - - -

<איילת שקד:>
רונית, את הדברים האלה אנחנו מכירים, מה חדש? 

<רונית אלדובי:>
סבבה. המדינה שלחה אותנו, נכון? אחת, המדינה שלחה אותנו לשם, אתם אמרתם את זה כבר בדיונים, למדינה יש מחויבות כלפינו? 

<היו"ר מירי רגב:>
צר לי, כל הדברים האלה בית המשפט היה צריך לשקול אותם, לא אנחנו. בית המשפט שקל אותם ובית המשפט החליט לפנות אתכם. נקודה. עכשיו מה אתם רוצים מהכנסת? אנחנו לא יכולים לפעול נגד בית המשפט. זה יהיה הדיון האחרון שאני מקיימת על גבעת עמל, אני מודיעה לכם את זה וגם לאיילת. אני לא יכולה לכנס ועדה בלי לתת שום המלצות. הכנסת לא עובדת ככה. 

<יוסי כהן:>
יש אפשרות שהכנסת, לפי הצדק, כשהיא הגיעה לזה וראתה את זה, החוק הוא דבר אחד - - -

<היו"ר מירי רגב:>
לא, לא. הכנסת, גם אם היא ראתה צדק, בית המשפט קבע. מרגע שבית המשפט קבע הכנסת לא יכולה להתערב בהליכי בית המשפט. 

<רונית אלדובי:>
אז אנחנו רוצים לחזור בקצרה על מה שנאמר פה בכל הדיונים. דבר ראשון אמרו פה בוועדה הזאת שהמדינה הפקירה אותנו, הפקירה את האזרחים שלה, תושבי גבעת עמל. המדינה שלחה אותנו במלחמת השחרור והמדינה הפקירה אותנו, זה נאמר פה בוועדה. שתיים, בוועדה נאמר פה שהמערכת המשפטית, בבואה לדון בנושא גבעת עמל מוגבלת והיא לא יכולה לספק פתרון ראוי, מוסרי וצודק לתושבי גבעת עמל. זה נאמר פה בוועדה. 

אנחנו אומרים שמסד החוק, עליו מתבסס בית המשפט, בהחלטותיו, אינו מסדיר כהלכה את מעמדם של אזרחים רבים במדינה בעלי רקע היסטורי דומה - - - 
<היו"ר מירי רגב:>
רונית, תקשיבי, חבל על הזמן. תקשיבי, הדיון שלנו מאוד קצר, ב-9 וחצי איילת צריכה ללכת וברבע ל-10 אני צריכה ללכת. כל מה שקשור בהחלטת בית המשפט, אין לי אישור לדון בזה. אין לכנסת אישור לדון בזה. תבינו. 

<רונית אלדובי:>
לא דיברנו על החלטת בית המשפט, דיברנו עכשיו על זה ש - - - 

<יוסי כהן:>
מה קדימה, עם שאר המשפחות? 

<היו"ר מירי רגב:>
פינוי שלכם. 

<רונית אלדובי:>
רגע, אנחנו - - -

<יוסי כהן:>
מה עם שאר המשפחות? 

<היו"ר מירי רגב:>
לא יודעת. 

<רונית אלדובי:>
אנחנו דיברנו על זה - - - 

<היו"ר מירי רגב:>
פינוי שלכם. נתנו לכם כסף פיצוי וזהו. 

<יוסי כהן:>
לא נתנו. 

<קריאה:>
לא נתנו כסף והמדינה היא זאת שגלגלה את הכדור למגרש של תשובה. 

<רונית אלדובי:>
שנייה. שוב פעם, אתם אמרתם פה שמערכת בתי המשפט לא יכולה לתת מענה צודק ושאין חקיקה. 

<היו"ר מירי רגב:>
לא, לא, חבל שאת מקריאה את מה שהיה פה, כי הוא לא רלוונטי לטובת העניין. 

מי אתם שנמצאים פה? 

<איגי פז:>
משרד המשפטים. 

<קריאה:>
מירי, אני יכולה להגיד משהו? 

<היו"ר מירי רגב:>
לא, אתם אומרים דברים שחבל, לא יקדמו אותנו לשום מקום. 

<איילת שקד:>
בואו נשמע את העירייה. 

<היו"ר מירי רגב:>
לא יודעת מה הם רוצים, הם רוצים לשנות את החלטת בית המשפט ואני לא יכולה לשנות את החלטת בית המשפט. 

<רונית אלדובי:>
עוד דבר אחרון אחרון. לעירייה יש בעלות של 12% בפרויקט, נודע לנו שיש הסדר חסוי ועלום בין העירייה לבין היזמים, שמסדיר את אופן ההתקזזות של העירייה בעלויות הפינוי. ברגע שמסתיים פינוי גבעת עמל, הפינוי הזה שקורה עכשיו, הם מוציאים חשבונית, יש הסדר עלום כזה. אנחנו לא ראינו את ההסדר הזה. האם ההסדר הזה נעשה בתום לב? האם הוא משרת את האינטרס - - -

<היו"ר מירי רגב:>
מה זה רלוונטי? 

<רונית אלדובי:>
כרגע הפינויים שקורים, העירייה זורקת אותנו, היא מינתה בהסדר העלום הזה - - -

<היו"ר מירי רגב:>
סליחה רגע, היועץ המשפטי רוצה להגיד משהו. 

<תומר רוזנר:>
אני חושבת שכדאי שהתושבים ינצלו את הדיון שהוועדה כינסה לטובתם כדי - - - 

<רונית אלדובי:>
כדי שנגיד שאנחנו רוצים למות? 

<היו"ר מירי רגב:>
לא, רונית. זה לא יעזור. 

<רונית אלדובי:>
למות, למות. אוקיי, למות. 

<היו"ר מירי רגב:>
זה לא יעזור. אני רוצה לעזור לכם, אבל זה לא יעזור. 

<תומר רוזנר:>
כדי לומר אם יש בעיה פרקטית, ספציפית, מיוחדת שצריך לטפל בה. עכשיו יש החלטה מסוימת של בית משפט שהיא החלטה כאן, אני לא יודע, סופית כנראה, שקובעת שצריך לפנות. האם יש בעיה? האם הפינוי נעשה בדרך אכזרית? האם, לא יודע מה, לא שילמו את הפיצויים שצריכים לשלם? יש בעיה מסוימת שצריך לטפל בה, לא העניין העקרוני של הפינוי וההסדר שקבע בית המשפט יכול לבוא לדיון כאן. אם יש בעיה מסוימת ביישום של ההסדר. 

<עידן פינק:>
הבעיה היא מאוד ברורה, המדינה, העירייה נתנה למפנים, ליזמים, אחוזי בנייה בשביל לפנות כמו שצריך את התושבים והם לא עושים את זה. פשוט מאוד. הם לא - - - כמו שצריך. 

<רונית אלדובי:>
קורה דבר אכזרי, קורה דבר אכזרי - - -

<היו"ר מירי רגב:>
אי אפשר להבין ביחד. 

<עידן פינק:>
הם לא נותנים פיצויים כמו שצריך. יש לו 1,200 יחידות דיור, הוא לא מוכן לתת להם פיצוי. 

<היו"ר מירי רגב:>
אבל זה נשמע בבית המשפט. 

<עידן פינק:>
אבל בית משפט לא מוסמך לדון בזה. בית המשפט דן בנושא של הדור השני והשלישי, שמלכתחילה לא היה להם בעלות על הקרקע, לכן הוא לא מוסמך. בית המשפט לא היה מוסמך לבדוק האם היזם משלם פיצויים כמו שצריך. עורך הדין בא לבית המשפט, אומר לו 'סליחה, האנשים האלה לא לפי חוק על הקרקע', בית המשפט מסתכל, אומר 'אוקיי, דור שני, לא הייתם פה בשנות ה-50, בבקשה תצאו'. בית המשפט בכלל לא מסתכל, לא על הפיצויים, לא על הצדק, לא מה המדינה - - - 

<רונית אלדובי:>
לא על אחוזי הבנייה שהם קיבלו. 

<ליאורה רצבי:>
אני יכולה לדבר כמה מילים? 

<היו"ר מירי רגב:>
תדברי, נראה לי שאנחנו רק נדבר פה. 

<ליאורה רצבי:>
אני מבין הוותיקים. אנחנו בשכונה לא פלשנו, לקחו לנו בתים עם דמי מפתח והביאו אותנו לגבעת עמל. אף אחד לא מקשיב לי. 

<היו"ר מירי רגב:>
תקשיבי רגע, גברתי, אתם קיבלתם את הפיצויים או לא? 

<רונית אלדובי:>
לא, התשובה היא לא. הם לא מוכנים לפצות. 

<קריאה:>
הם מסתובבים לנו עם שוטרים בבתים כרגע. 

<איילת שקד:>
מירי, יש לי שאלה לנציג העירייה. מי נציג העירייה? 

<אלי לוי:>
אני. 

<רונית אלדובי:>
נעים מאוד, נעים מאוד, אנחנו רוצים לפגוש אותך, אתה מנהל את הפינויים שלנו. אתה מנהל את הפינויים. 

<אלי לוי:>
אני לא מנהל שום פינוי. 

<איילת שקד:>
אלי, מה התפקיד שלך בעירייה? 

<אלי לוי:>
אני מנהל אגף הנכסים. 

<רונית אלדובי:>
איפה ההסדר הזה? 

<היו"ר מירי רגב:>
היה הסדר שהתושבים יקבלו פיצויים. האם הם קיבלו את הפיצויים? 

<אלי לוי:>
גברתי, אני לא יודע על הסדר של דיירים שמקבלים פיצויים, אנחנו קבענו את העיקרון שאף דייר לא יפונה אלא בהסכמה או דרך פסק דין של בית משפט, שהוא יכריע באיזה תנאים ואיך יפונה. למרות שניתנו הרבה פסקי דין לפינויים עד היום אני חושב שהמציאות מוכיחה שעד היום שום דייר לא פונה שלא בתשלום כלשהו. הוויכוח - - - 

<עידן פינק:>
גם 5 שקלים זה תשלום. 

<אלי לוי:>
הוויכוח העקרוני הוא בסופו של דבר כמה וזה ויכוח לגיטימי.

<היו"ר מירי רגב:>
מי קבע כמה? 

<אלי לוי:>
בית המשפט קובע כמה - - - 

<היו"ר מירי רגב:>
בית המשפט קבע כמה. 

<אלי לוי:>
אנחנו לא קובעים. אנחנו בכלל לא מעורבים בנושא הזה, לא בדיונים המשפטיים ולא בדיונים - - - 

<רונית אלדובי:>
אנחנו שמענו על סכום איקס שהעירייה צריכה לשלם. סכום איקס אחד, שכתוב שחור על גבי לבן. 

<היו"ר מירי רגב:>
למה את צריכה לשמוע? בית המשפט קבע, זה צריך להיות כתוב. למה את צריכה לשמוע? 

<אלי לוי:>
אנחנו לא מתערבים בהליך המשפטי, הוא בכלל לא נעשה דרך העירייה, הוא נעשה בין היזם - - -

<היו"ר מירי רגב:>
אני רוצה רגע להבין. כמה מפונים יש כרגע- - - כמה אנשים צריכים להתפנות כרגע בגבעת עמל? 

<אלי לוי:>
אני לא יודע, גברתי. 

<קריאה:>
70 איש. 

<רונית אלדובי:>
18 משפחות. 

<איילת שקד:>
18 השבוע? 

<אלי לוי:>
יש לי בעיה עם הנושא של המספרים - - - 

<איילת שקד:>
כולם תשובה, או גם כוזהינוף? 

<קריאה:>
כולם תשובה. 

<היו"ר מירי רגב:>
שנייה, זה לא משנה מה זה. 

<אלי לוי:>
לי יש בעיה איך מחשבים, האם מחשבים לפי  אדם או לפי משפחה. גם משפחה שמחולקת בתוכה לעשרה, כולל הנין והנכד, הם נחשבים כ - - - בספירה הכללית מדברים על משהו כמו 70 איש שאמורים להתפנות ואני אומר וחוזר עיריית תל אביב תדאג ותפעל שאף אחד לא יפונה בכוח שלא דרך בית משפט ולא דרך הסדר הוגן. זה מה שאנחנו יכולים לעשות. 

<איילת שקד:>
אוקיי, אלי, תקשיב. יש שם שתי קבוצות, קבוצה ששייכת היום לתשובה וקבוצה ששייכת לכוזהינוף. הקבוצה ששייכת לתשובה, 18 משפחות, היו צריכות להתפנות היום, זה נדחה בכמה ימים. הוא לא הגיע איתם עדיין לסיכום. 

<אלי לוי:>
לא, גברתי, אני חייב לעדכן אותך.

<היו"ר מירי רגב:>
אז בבקשה תעדכן את הוועדה. 

<אלי לוי:>
אני יודע שהיה ניסיון דרך בית משפט לעכב את הפינוי ובית המשפט דחה את זה בשבוע שעבר. 

<איילת שקד:>
נכון. 

<אלי לוי:>
ולמרות זאת אני אומר לך, היזם, כפי שאני יודע, אני לא יושב איתו - - -

<היו"ר מירי רגב:>
איזה יזם? 

<איילת שקד:>
זה תשובה. 

<אלי לוי:>
ישב איתם במהלך כל השבוע בניסיון להגיע - - -
<איילת שקד:>
נכון. 

<רונית אלדובי:>
שקר.

<איילת שקד:>
למה? הוא ישב איתך, רונית. 

<היו"ר מירי רגב:>
רגע, חבר'ה, באמת נו. 

<אלי לוי:>
אני מודה ומתוודה, אני לא יודע, אני יודע ממה שנאמר לי שישבו איתם, כולל אתמול בלילה. בעשרה ל-11 אתמול בלילה הודיעו שהפינוי לא יתבצע - - - 

<רונית אלדובי:>
לא יתבצע כי אנשים הולכים למות, למות. 

<היו"ר מירי רגב:>
סליחה רגע, אתם רוצים לבוא לדבר פה? למה אתם לא מעורבים במשא ומתן? 

<אלי לוי:>
מכיוון שזו סוגיה שמתקיימת בין היזם, שהוא הבעלים - - -

<היו"ר מירי רגב:>
רגע, אתם לא מקבלים כלום? 

<אלי לוי:>
אני אסביר, גברתי. שהוא מחויב בפינוי של כל גבעת עמל והוא מחויב גם בתשלום למי שמגיע, הוא גם מחויב על פי הסכם 61 למי שמגיע באותו הסכם והוא מבצע את הפעילות - - - 

<היו"ר מירי רגב:>
סליחה רגע. עיריית תל אביב מקבלת המון זכויות על השטח הזה. 

<איילת שקד:>
וגם נותנת, נותנת היתרי בנייה ונותנת זכויות בנייה ליזמים.

<היו"ר מירי רגב:>
אני שואלת שאלה פשוטה, למה עיריית תל אביב לא מעורבת במשא ומתן הזה? אוקיי, יש החלטת בית המשפט, הודעתי פה בתחילת הדיון, אני לא מתערבת בהחלטות בית המשפט. 

<יוסי כהן:>
יש עוד מהמשפחות חוץ מזה. יש - - - 

<איילת שקד:>
יוסי, אתכם אנחנו שמענו, תנו לשמוע רגע את אלי. 

<יוסי כהן:>
מה עם כל השאר? 

<היו"ר מירי רגב:>
אני שואלת למה עיריית תל אביב לא יושבת עם פורום של - - - הרי זו שכונה שלכם, היא בוחרת בכם, לא בוחרת בכם, אתם מחויבים לתושבי עיריית תל אביב, לא רק למסתננים שם שבדרום תל אביב, ראש העיר מחויב גם לתושבים אזרחים רגילים במדינה הזאת. למה הוא לא יושב עם התושבים בגבעת עמל, יחד איתכם, יחד עם תשובה, יחד עם הנציג השני, יושבים כולם ביחד ומנסים להגיע לפשרה? הרי גם אתם וגם אנחנו וגם ועד השכונה וכל התושבים לא יילכו נגד פסק דין. אם הם יילכו זאת בעיה שלהם.

<רונית אלדובי:>
מוכנים להתפנות. 

<אלי לוי:>
תראי, אני חייב לומר שעיריית תל אביב לא יכולה להיות השופט בעניין הזה. 

<היו"ר מירי רגב:>
נכון, היא לא אמורה להיות שופט. 

<אלי לוי:>
יש בית משפט, יש תהליך משפטי שכבר התקיים בבית המשפט העליון. עיריית תל אביב לא יכולה להיות מעל כל התהליכים האלה ומעל כל - - - 

<היו"ר מירי רגב:>
לא, אבל היא יכולה להיות מעורבת. 

<רונית אלדובי:>
יש לה אחריות. 

<אלי לוי:>
אני אומר לך, אין לי ספק - - -

<היו"ר מירי רגב:>
הרי מה יקרה? אם אנשים חס וחלילה מחר בבוקר ייהרגו שם, או יקרה משהו, אסון? הרי מה יגיד ראש העירייה? אנחנו הרי מכירים את רון חולדאי, לא מאתמול. 

<אלי לוי:>
העובדה שאי אפשר לחלוק עליה, שמשנות ה-80 מתקיימים פינויים בהסכמה וכל הפינויים שנעשו משנות ה-80 עד היום בוצעו בתשלום, כשהגיעו בסוף להסכמה. העניין הוא תמיד עומק הכיס, עומק הכיס שכל אחד רוצה למלא אותו - - -
<איילת שקד:>
אבל כוזהינוף - - - 

<רונית אלדובי:>
מה זה למלא - - - 

<היו"ר מירי רגב:>
סליחה, אני אוציא את כולכם מפה כדי לקיים דיון ענייני בעניין שלכם. 

<איילת שקד:>
אלי, אתה צודק, העניין זה הסכום. תן לי רגע. אתה צודק שזה כבר היה בערכאות של בית המשפט, אבל העירייה יכולה להפעיל לחץ על היזם ולא לתת לו היתרי בנייה אם הסכום לא יהיה סביר. 

<אלי לוי:>
באמת, סליחה, אני רוצה להגיד לך, בשיא ההגינות - - - 

<דב חנין:>
או עוד היבט אחד, אדוני. אדוני, לכם הרי יש חלק מהזכויות. עכשיו אתה אומר בתי משפט, אנחנו לא מתווכחים על העניין של בתי המשפט, אבל בתי המשפט הם מעין שני צדדים, אתם בצד של חלק מבעלי הזכויות על הקרקע, יש כאן בעיה אנושית מאוד קשה, אתם כעירייה יכולים לבוא ולהגיד שהזכויות שלנו, אנחנו ניתן אותם לטובת הדיירים, הרי לכם יש מגדל שם, מגדל שלם - - - 

<אלי לוי:>
אין לנו מגדל שלם. 

<דב חנין:>
יהיה לכם. 

<אלי לוי:>
לא, אין לנו וגם לא יהיה לנו. 

<היו"ר מירי רגב:>
רגע, מה הזכויות - - - דב, דב, למה לנו להתווכח? דב, בואו נבדוק איתם - - -

<דב חנין:>
12.5% - --  

<אלי לוי:>
מפוזרים. 

<דב חנין:>
בסדר. 12.5%, תנו להם ופתרתם את הבעיה. 

<אלי לוי:>
זה נשמע מאוד יפה, נשמע מאוד יפה, רמת ה - - -

<היו"ר מירי רגב:>
שנייה רגע, מה הזכויות של תל אביב במתחם? 

<דב חנין:>
12.5%. 

<אלי לוי:>
גברתי, אני אסביר. קודם כל לעיריית תל אביב יש 12.5%, משהו שמדבר על משהו כמו 50 יחידות, קרקע ל-50-60 יחידות דיור. עם כל הכבוד, עיריית תל אביב בשיטה הזאת, אז אנחנו נשלם במקום כל היזמים בתל אביב ואנחנו נקל על כולם ויפנו. זה מאוד פופוליסטי, מאוד קל, מאוד פשוט לעשות אותו, אבל זו לא מטרתה של עיריית תל אביב. עיריית תל אביב בתכנית הזאת, באמת יש לה כמה יחידות כלכליות שאמורות לשמש אותה כדי לקדם את מטרות העירייה. אנחנו, במקום המדינה, עושים הרבה פעולות בנושא של דיור בר השגה, שאף אחד לא עושה ואנחנו נותנים מענה. 

<רונית אלדובי:>
מטרת העירייה היא לדאוג לתושבים שלה. 

<קריאה:>
משפחות מזרחיות גם גרות בתל אביב. יש גם משפחות מזרחיות בתל אביב. 

<היו"ר מירי רגב:>
לא נתקדם ככה. 

<אלי לוי:>
אנחנו לא ניתן מענה במקום יזמים שזאת המטלה שלהם. 

<עידן פינק:>
אבל אתם מטילים עליהם מטלה ולא מוודאים שהם מקיימים אותה כמו שצריך. תשלום זה גם 5 שקלים. תוודא שהם מפצים אותם כמו שצריך. אף אחד לא רוצה לעשות פה מיליונים, רוצים בסך הכול דירה, זה הכול. 

<אלי לוי:>
- - - אני אגיד את מה שאני צריך לומר. 

<היו"ר מירי רגב:>
גובה הפיצוי - - - 

<אלי לוי:>
לא אנחנו קובעים אותו. 

<היו"ר מירי רגב:>
נקבע על ידי בית המשפט. 

<קריאה:>
לא נכון. 

<אלי לוי:>
אנחנו הולכים לתהליך - - - 

<היו"ר מירי רגב:>
מי קבע את גובה הפיצוי? 

<עידן פינק:>
בחוזה כתוב דירה תמורת דירה, זה הכול. זה כל מה שהם רוצים, דירה תמורת דירה, שהם לא יילכו לרחוב.  

<היו"ר מירי רגב:>
מי כתב - - -

<עידן פינק:>
מדינת ישראל כתבה דירה תמורת דירה. 

<היו"ר מירי רגב:>
מי במדינת ישראל כתב? 

<עידן פינק:>
אבל האחריות עליה. 

<היו"ר מירי רגב:>
שנייה רגע, מה בית המשפט קבע בעניין של גבעת עמל? 

<איגי פז:>
חשוב אולי להדגיש שמה שנאמר פה, דירה תמורת דירה, זה רק לגבי מבנים שנבנו עד שנעת 61'. 

<רונית אלדובי:>
אבל גם את זה הם לא נותנים. כי הם אומרים שאם הדור הזה נפטר הם לא נותנים. אז גם זה מתנה לתשובה, או לעירייה. 

<איגי פז:>
אפשר שנייה לסיים? 

<יוסי כהן:>
לא, יש פה עניין - - - 

<היו"ר מירי רגב:>
סליחה רגע, אתה רוצה פתרון? אני לא אעשה עוד דיון על גבעת עמל. 

<יוסי כהן:>
אני רוצה פתרון - - - 

<היו"ר מירי רגב:>
אז שקט, אני לא רוצה עכשיו לשמוע אותך. אני מבקשת לדעת ממך מה בית המשפט קיבל החלטה? 

<איגי פז:>
ההסכם משנת 61' בעצם צילם את המצב בשטח. הדירה תמורת דירה זה לגבי מבנים שנבנו עד שנת 61', כל המבנים האלה, שפסק הדין מדבר עליהם, בית המשפט קבע בפירוש שהם נבנו אחרי שנת 61' ולכן ההסכם הזה הוא לא רלוונטי לגביהם. מה שכן רלוונטי לגביהם, בית המשפט קבע שהם שם בתור ברי רשות, וברגע שהוגשו נגדם התביעות הם הפסיקו להיות ברי רשות ולכן בית המשפט עשה חישוב בפסק דין של ריבה ניב וקבע לגבי כל משפחה מה סכום הפיצוי שמגיע לה. הוא הוסיף לזה עוד עלות העברה, עלות הקמת המבנה, הוריד מזה דמי שימוש וקבע את גובה הפיצוי. 

<רונית אלדובי:>
ויצא שאנחנו חייבים. אתה יודע שאנחנו חייבים? 

<אלי לוי:>
לא, לא הייתה אף משפחה שפונתה עד היום ו - - -

<רונית אלדובי:>
אם אתה אומר שזה על הדירות לפני 61' למה גם על זה הם לא נותנים? כי הם אומרים שמי שגר שם נפטר וגם על זה הם לא נותנים. אז גם את זה נותנים מתנה לתשובה ולכוזהינוף? 

<איילת שקד:>
אלי, אני רוצה להגיד לך משהו. התקשר אליי מישהו מהמעורבים בעסקה בשבוע שעבר ואמר לי שהרווח של היזם זה 250 מיליון שקל. 

<אלי לוי:>
האמת - --  

<רונית אלדובי:>
הרבה יותר, 3.6 מיליארד. 

<היו"ר מירי רגב:>
אבל למה בדיוק מעניין - - - 

<אלי לוי:>
אני לא יודע בכמה הוא קנה, אני לא יודע מה המחויבויות שלו, אני לא יודע כמה הוא ישלם - - - 

<היו"ר מירי רגב:>
הוא יודע לבצע החלטות בית המשפט. 

<אלי לוי:>
קשה מאוד לזרוק סכומים באוויר כשאין לך נתונים כדי להשוות. 

<קריאה:>
כולם פה כמו רובוטים, יש פה בני אדם. 

<היו"ר מירי רגב:>
זה בית המשפט היה צריך לקבוע. 

<רונית אלדובי:>
אבל הוא לא מוסמך, בית משפט לא מוסמך לקבוע. 

<אלי לוי:>
רק הוא מוסמך לקבוע. רק בית המשפט - - - 

<רונית אלדובי:>
אבל בית משפט לא יכול להסתכל על דור שני. 

<דב חנין:>
סליחה רגע, גברתי היושבת ראש, אני מציע שאנחנו נמקד את הדיון הזה במה שאנחנו כוועדה של הכנסת יכולים לעשות. בצדק את אומרת, אנחנו לא בית משפט, והאמת היא שאני גם לא בא כרגע במקום הזה בטענות לבית המפשט. בית המשפט פועל לפי חוק. בחוק יש לנו לאקונה, במדינת ישראל קרה מצב, אגב לא רק במדינת עמל, שהמדינה שלחה אנשים לכל מיני מקומות, חלק ב-1948, 1949 - - - 

<היו"ר מירי רגב:>
זה גם לגבעת עמל, גם לפריפריה וגם לאיו"ש. זה נכון לכול. 

<דב חנין:>
נכון. לאיו"ש לא שלחו ב-48'-49'. 

<קריאה:>
רק בקיבוצים אין בעיה. 

<דב חנין:>
אבל מי ששלחו אותו לגליל או לנגב, כמו  המשפחה שלי - - -

<היו"ר מירי רגב:>
או לאיו"ש. 

<דב חנין:>
לאיו"ש לא שלחו ב-48', גברתי. 

<היו"ר מירי רגב:>
שלחו, שלחו, מ-48' שלחו, לאורך כל ההיסטוריה. 

<דב חנין:>
בכל מקרה, מה שאני יודע, שב -48' שלחו לגליל ולנגב, ומי ששלחו אותו לגליל ולנגב, הסדירו את הזכויות שלו. אף אחד לא בא היום לאיזה שהוא קיבוץ או מושב ואומרים להם 'מה אתם עושים פה? תלכו מפה. אנחנו נסלק אתכם'. 

<קריאה:>
להיפך, יש בנים ממשיכים, יש זה. 

<דב חנין:>
יפה. לכן הסוגיה הזו של גבעת עמל, כמו כפר שלם, לא הוסדרה בצורה הזאת והיום האנשים האלה, שנמצאים פה והמשפחות שלהם שנמצאות מאחוריהם, הם קורבנות של המצב שאנחנו לא הסדרנו. בית המשפט מסתכל על החוק, הוא אומר 'איפה כתוב שמגיע להם?' ובאמת לא כתוב שמגיע להם, אז הוא אומר שהם ברי רשות, לכן אני לא מתווכח עם בית המשפט. השאלה שלנו היא שאלה של מדיניות, מה אני מציע ברמה המעשית. עשינו בוועדה הזו, גברתי, ועוד כמה דיונים עם חבריי זבולון ואיילת, שישה דיונים, אני חושב שאנחנו יכולים היום להגיע לכמה מסקנות והמסקנות שלנו הן לא פסק דין של בית משפט, אני אומר את זה גם לכם, שתדעו, אנחנו לא בית משפט, אנחנו גורם ציבורי שיכול להביע עמדה של מדיניות.

הדבר הראשון שאני חושב שאנחנו צריכים להחליט, זה לקבל את העמדה שאומרת שמדינת ישראל, אנחנו לוקחים את האחריות, אנחנו נכשלנו בטיפול בסוגיה הזו. נכשלנו בטיפול בסוגיה הזו כי יצרנו תוצאה שהיא תוצאה לא צודקת ולא סבירה. לכן אנחנו פונים לרשויות המדינה, מרמת הממשלה, שרי הממשלה, משרדי הממשלה השונים - - - 
<היו"ר מירי רגב:>
אוקיי, פנינו, הלאה. 

<דב חנין:>
יפה, פנינו אליהם כדי להתגייס לפתור את העניין. אנחנו צריכים גם לפנות לעיריית תל אביב, אני פה הזכרתי את הזכויות של עיריית תל אביב בקרקע, 12.5%, אבל עיריית תל אביב בעצם נמצאת פה בשני כובעים ושני הכובעים האלה יכולים לסייע לפתרון, הם לא צריכים להיות מקור של בעיה. מצד אחד יש לה אינטרס, ואני בעד שהיא תממש את האינטרס הזה לתועלת האינטרסים של העירייה והציבור. 12.5% יש לה בקרקע, אז היא יכולה להיות גם חלק מהפתרון. חוץ מזה עיריית תל אביב נתנה כל כך הרבה זכויות ליזמים - - - 

<קריאה:>
על חשבון? 

<דב חנין:>
כדי לפתור את הבעיה. מה שעיריית תל אביב היום צריכה לעשות זה פשוט להבטיח ששום דבר לא מתקדם בפועל, אתם הרי נתתם זכויות, אתם צריכים להגיד ליזמים היום 'הכול נעצר. עד שהאנשים האלה לא מקבלים - - -

<היו"ר מירי רגב:>
אבל היינו שם, בחייך. 

<קריאה:>
אבל הם לא עושים את זה. 

<היו"ר מירי רגב:>
בחייך, דב, עיריית תל אביב לא מוכנה לעשות את זה. 

<אלי לוי:>
עירייה יכולה? - - - פסק דין ותב"ע מאושרת והיתר? 

<דב חנין:>
אדוני, אתה - - -

<אלי לוי:>
באמת נו. אותנו לימדת שאנחנו צריכים ללכת על פי הדין והצדק בעניין הזה.

<רונית אלדובי:>
איפה הדין והצדק פה? לא דין ולא צדק. 

<אלי לוי:>
יש בית משפט - - - 

<רונית אלדובי:>
אבל תסתכל על האנשים האלה, מה בית משפט? אזרחים של המדינה הזו. 

<קריאה:>
התושבים שלך. 

<קריאה:>
אתה מחויב אליהם. 

<היו"ר מירי רגב:>
תנו לדב לסיים.

<דב חנין:>
אדוני, אני שומע שאתה איש מאוד רציני ומכיר היטב היטב את המערכת.

<אלי לוי:>
מכיר את המערכת. 

<דב חנין:>
ואתה כמוני יודע וכולנו מסביב לחדר הזה, לשולחן הזה, יודעים, שאם יש פרויקט בנייה בתל אביב ועיריית תל אביב לא רוצה אותו, מאיזה שהיא סיבה, הוא יתקשה מאוד להתקדם במציאות. זה העולם האמיתי שאנחנו חיים בו. אתה יודע את זה, אני יודע את זה וכולנו מסביב לשולחן יודעים את זה. 

<אלי לוי:>
אני קצת מתקשה להסכים איתך בעניין הזה - - -

<דב חנין:>
אני אומר, גם כאן במקרה הזה יש לכם גם את כל ההצדקה. יש לכם במקרה הזה את כל ההצדקה, כי אתם הלכתם לקראת היזמים בשורה ארוכה של החלטות, לתת להם עוד תוספות ועוד תוספות ועוד תוספות כדי לפתור את הבעיה הזאת, והבעיה הזאת לא נפתרה. עובדתית. לכן עיריית תל אביב צריכה היום להעביר מסר ליזמים, מאוד מאוד ברור, אם לא תיפתר הבעיה של האנשים האלה, יהיה מאוד קשה להתקדם שם עם הבנייה. אתה יודע כמוני שיזם צריך את העירייה בכל יום פעמיים, פעם בבוקר ופעם בערב, והעירייה צריכה להעביר את המסר הזה. 

<רחל בוחניק:>
אז תסתכל לנו בעיניים ותגיד לנו שיכולים לזרוק ילדים וזקנים - - - 

<רונית אלדובי:>
אנשים יכולים למות. 

<רחל בוחניק:>
אנשים יכולים למות ולדרוס אותם. 

<דב חנין:>
אני רוצה לסיים. הנקודה השלישית, אני מציע שאנחנו נמשיך לקדם את הצעת החוק שלנו, כי אני רואה - - -

<היו"ר מירי רגב:>
לא ראיתי אותה, דרך אגב, את הצעת החוק. 

<דב חנין:>
היא נמצאת, היא קיימת, אני חושב שאפילו חתמת עליה. 

<היו"ר מירי רגב:>
כן? אני לא זוכרת את זה. 

<קריאה:>
זה היה לפני הפגרה. 

<דב חנין:>
כן, לפני הפגרה. אנחנו נמשיך לקדם את החוק הזה. אני חושב עוד דבר, גברתי. אני מציע שאנחנו נפנה למבקר המדינה כדי להכין דין וחשבון על כל מה שהתרחש בפרשת גבעת עמל - - - 

<היו"ר מירי רגב:>
זה אין לי בעיה. לפנות למבקר המדינה אין בעיה, אבל הבעיה היא לא רק מבקר המדינה. 

<דב חנין:>
ואני מציע שגברתי תסמיך את הצוות בראשות חבר הכנסת כלפה להמשיך ולעקוב אחרי העניין ונפנה גם לכל הגורמים המעורבים, כולל היזמים, כולל משטרת ישראל. דרך אגב, אני מודה למפקד המחוז על ההחלטה שלו לדחות את ה - - - 

<קריאה:>
כן, זה היה נגמר הבוקר הזה באסון. 

<דב חנין:>
נכון. ואנחנו צריכים לפנות לכל הגורמים ולהגיד להם את המסר הבא, אנחנו ככנסת לוקחים אחריות, אנחנו מתכוונים לטפל בנושא הזה ככל יכולתנו, במלוא הרצינות, וכל עוד אנחנו עושים את זה אנחנו מבקשים מכל הרשויות המעורבות לכבד את הכנסת, לכבד את עבודתה של הכנסת ולהימנע מצעדים חד צדדיים נמהרים שעלולים להסתיים בטרגדיה. 

<יוסי כהן:>
אני רוצה מילה, בבקשה. 

<היו"ר מירי רגב:>
בבקשה, כן. 

<יוסי כהן:>
גבעת עמל זה לא רק ה-10 משפחות האלה, מה שיש להם עכשיו את פסק הדין, לשאר גבעת עמל אין פסק דין, אני רוצה שתחשבו איך מוצאים את הפתרון ולא שכל הזמן הוא יבוא לנו עם חרב על הצוואר. 

<קריאה:>
הוא ומשפחת כוזהינוף, דרך אגב. 

<יוסי כהן:>
אין פסק דין לשאר התושבים. לזה תיתנו פתרון. הוועדה שמיניתם לא עושה כלום, היא לא באה לשמוע אותנו, היא לא מקבלת - - -

<היו"ר מירי רגב:>
כבר באים בטענות על הוועדה? 

<קריאה:>
לא, של אורי אריאל. שאורי אריאל ביקש להקים, לא שלך. 

<קריאה:>
אורי אריאל הקים ועדת חקירה שהיא לא מתקיימת. 

<יוסי כהן:>
והפתרונות צריכים להיות פתרונות לתושבים, לא לאלה שיבואו בעתיד. הפתרונות של הוועדה צריכים לתת פתרונות לשאר התושבים החיים במקום. 

<קריאה:>
הוועדה של אורי אריאל. 

<יוסי כהן:>
לזה אתם צריכים לשים דגש, חובה. 

<היו"ר מירי רגב:>
עוד מישהו רוצה לדבר? אני רוצה לסכם. 

<ליאורה רצבי:>
דרך אגב, עיריית תל אביב. עיריית תל אביב בעצמה הביאה את המשפחה שלנו לגבעת עמל, לקחו לנו בית בדמי מפתח בסוף השוק, ברחוב - - - 

<קריאה:>
זה כבר לא רלוונטי. 

<קריאה:>
זה רלוונטי מאוד. 

<ליאורה רצבי:>
זה רלוונטי מאוד, אם היית שומע אותו - - - 

<היו"ר מירי רגב:>
תתחילו להתווכח ביניכם והדיון ייגמר. 

<ליאורה רצבי:>
לקחו בית גדול בסוף השוק, לקחו מאמא שלי בית מאוד גדול, עם חצר מאוד גדולה. היום כל המשרדים של העירייה שמה, וזה היה בדמי מפתח שאבא שלי קנה, הוא נהרג ביפו, בהריסות של יפו, אצל הערבים, שהיו יורים משם, הם באו לאמא שלי, שהיא לא יודעת לקרוא ולכתוב, עם חמישה ילדים, וזרקו אותה בחדר של גמלים בגבעת עמל. היום הוא מתנער, 'עיריית תל אביב לא שייכת לזה'. עיריית תל אביב, יש לי את המכתב שלכם, עיריית תל אביב הביאה אותי בפירוש לשם, עם אמא שלי, לתוך חדר גמלים עם צריפים. וזה בית בדמי מפתח. 

<דן בן צבי:>
סליחה שאיחרנו. הגעתי לבאר שבע במקום לירושלים. אני מבקש לומר כמה דברים מסודרים. יש התחייבות של המדינה כלפי גבעת עמל ב', הכפר הערבי - - -
<היו"ר מירי רגב:>
תפנה לבית המשפט. 

<דן בן צבי:>
רק דקה. 

<קריאה:>
זה כבר אמרנו, דני, אנחנו כבר אחרי זה. 

<דן בן צבי:>
רק שנייה, אל תפריעו לי, תנו לי חמש דקות לבד. 

<היו"ר מירי רגב:>
בבקשה.

<דן בן צבי:>
יש התחייבות של המדינה, עם הכרזה של בן גוריון, עם מזכיר המדינה שרף, עם התחייבות של עיריית תל אביב, לא לפנות את התושבים בגבעת עמל ב', בג'מוסין, כל זמן שלא ייתנו להם דיור חלופי אחר. זו ההתחייבות, זה היה הבסיס של ההתיישבות בגבעת עמל ב'. לדעתי גם הממשלה וגם ע יריית תל אביב מתנערת מהאחריות שהיא לקחה. כל זמן והממשלה, דהיינו המינהל, ודהיינו עיריית תל אביב, תתנער מהאחריות שיש לה כלפי גבעת עמל ב', יהיו כאן בעיות, מהומות, אסונות, ואני לא רוצה להמשיך בעניין. 

חבר הכנסת חנין הנכבד היה אתמול יחד עם חבר הכנסת הורוביץ וראה רק את האווירה וראה רק מה קורה שם. ואני מציע, גם לחברת הכנסת, יושבת ראש הוועדה, אני מאוד הייתי שמח שפעם אחת היית באה לשכונה ורואה מה קורה שם. זה דבר ראשון. 

<דב חנין:>
זה היה עלול להיגמר באסון. 

<דן בן צבי:>
הדבר השני, עיריית תל אביב, סליחה, משחקת את המשחק מאחור. כשאתה פונה לעיריית תל אביב, וזה לא מהיום, ואלי לוי ידידי יודע ומכיר אותי היטב, עיריית תל אביב לא רוצה להיכנס לעניינים, כולל ראש העיר חולדאי. אני לא יודע אם זה בהשראת אגף הנכסים או לא באגף הנכסים, אבל אגף הנכסים ואלי לוי, בעוצמתו בעיריית תל אביב, היה יכול לפתור את כל הבעיות בגבעת עמל ב', אם רק היה רוצה. יש הסכמי פינוי בין עיריית תל אביב, בין אברמוביץ', בין תשובה, שעיריית תל אביב עומדת מאחור ומכתיבה מה צריך - - - 

<היו"ר מירי רגב:>
אני חייבת לסיים. אני באמת עשיתי דיון דחוף בעניין הזה בשבילכם, תנו לי רגע לסכם. 

<דן בן צבי:>
עכשיו אני רוצה להגיד רק שני דברים נוספים, רק דקה. יש בעיה של גבעת עמל ב', של השטחים של תשובה, שמחזיק 76% מהשטח, יש בעיה חדשה, בוערת, משפחת אברמוביץ', שטוענת שקנתה את הקרקע בשנת 35' ולא הראתה לי שטר מכר שהיא קנתה את האדמה הזאת, אבל בזמנו ב-48' הכול היה כנראה מותר, כולל הרשמתה בטאבו, לא רצתה מעולם לבנות בגבעת עמל ב'. מכרו את הקרקע הזאת בחודשיים האחרונים, מכרו את הקרקע הזאת שלא רצו לבנות עליה כל החיים, ואנחנו כתושבים שילמנו ארנונה ושילמנו מיסים, מכרו את זה לכוזהינוף - - - 

<היו"ר מירי רגב:>
אני צריכה ללכת להצבעה, תנו לי רגע לסכם דברים, אני לא יכולה עכשיו להתעסק עם ה - - - הבנתי, לא ניתן לזה פתרון - - - 

<דן בן צבי:>
שמעת על משפחת כוזהינוף?

<קריאה:>
אנחנו חייבים פתרון. חייבים. 

<היו"ר מירי רגב:>
הפתרון הוא לא דרכנו. 

<ליאורה רצבי:>
שמעת על משפחת כוזהינוף? 

<קריאה:>
דרככם, אתם חברי הכנסת שלנו. 

<היו"ר מירי רגב:>
חברים, אנחנו לא מחליפים את בית המשפט. 

<קריאה:>
אבל לא כולם בית המשפט. 

<היו"ר מירי רגב:>
הבנתי. הבנתי. בגלל זה אני עושה את הדיון עכשיו, הבנתי, די. אחת, אנחנו לא מחליפים את החלטת בית המשפט, בכל מקום שבית המשפט נתן החלטה, יש לקיים את החלטת בית המשפט. נקודה. שתיים, המשטרה נמצאת פה, אני מבקשת שכל הפינויים יהיו פינויים לא אלימים, פינויים ב - - - 

<קריאה:>
ככל האפשר בהסכמה. 

<היו"ר מירי רגב:>
כן, בהסכמה ככל האפשר. 

<רונית אלדובי:>
אם אפשר כשהם מתאבדים, תבואו לכבד אותם. 

<היו"ר מירי רגב:>
שתיים, זה מה שאני מבקשת מהמשטרה. 

<קריאה:>
זה מה שהיה עד עכשיו. 

<קריאה:>
לא היה עד עכשיו. אנשים קיבלו מכות רצח. 

<קריאה:>
מכות. כל הגוף שלה כחול ממכות. 

<היו"ר מירי רגב:>
תראו לי תמונה אחת. 

<קריאה:>
נראה לך. נראה לך.

<היו"ר מירי רגב:>
תראו לי תמונה אחת של שוטר מכה אזרח בפינוי, תאמינו לי, הוא לא יישאר במשטרה. 

<קריאה:>
נראה לך את שוגון מסתובב בשכונה, מנהל משא ומתן כששוטרים יושבים בתוך בתים  - - - 

<היו"ר מירי רגב:>
אני הולכת, אני לא יכולה ככה לעשות. 
תעבירו לי תמונה אחת של שוטר מכה אזרח או אזרחית בפינוי, הוא לא יישאר במשטרה. 

<ליאורה רצבי:>
יש לך חי, למה תמונה? הנה. 

<היו"ר מירי רגב:>
חי? אני לא רואה אותו מכה אותך. תביא לי תמונה, לא חי, תמונה שהוא מכה אותך. 

<ליאורה רצבי:>
יש תמונות. 

<היו"ר מירי רגב:>
שלוש, אני קוראת לראש עיריית תל אביב לקחת חלק במשא ומתן שיש בין תושבי גבעת עמל א' ו-ב' עם היזמים ועם התושבים. המצב שבו עיריית תל אביב נהנית מהשטח בלי שהיא רואה אחריות לתושבי העיר שלה, בעיניי זה בעייתי, בעיניי זה לא נכון ולא ראוי וזאת התנהלות מכוערת של ראש עיר. מכוערת, של ראש עיר. 

ארבע, אני מבקשת להעביר מכתב שלי היום דחוף למבקר המדינה, שאני מבקשת ממבקר המדינה להיכנס לכל סוגיית גבעת עמל ב', כל סוגיית הפינויים, מה שכבר יש צו בית משפט, מה שאין צו בית משפט, כולל ההתנהלות של משרד השיכון והבינוי והמינהל, עיריית תל אביב, מול התושבים ומול היזמים. זה מריח לי ריח לא טוב. 

<דן בן צבי:>
ועד אז לעצור פינויים. 

<היו"ר מירי רגב:>
הנושא הבא, אני מבקשת לקדם את חוק גבעת עמל. אם הוא מוכן ויש לו - - - 

<דב חנין:>
הוא מוכן. 

<היו"ר מירי רגב:>
אז בוא נעלה אותו לוועדת שרים לחקיקה, למה זה מחכה? דב, בבקשה, תעלה את זה לוועדה. אם זה לו פ', אז קדימה לקדם את זה. 

חמש, אני מבקשת שהצוות שהקמנו, בראשותם של כלפה ודב  חנין, ימשיך את העבודה שלו. אני מבקשת, גם זבולון וגם דב, שעד סיום המושב הזה תביאו לנו רשימה לגבי מי אלה שיש עליהם פסק דין ומה פסק הדין אמר לגבי אחוזי הפיצוי והאם הם קיבלו את הפיצוי או לא. זה אחת. הדבר השני, לגבי אלה שאין עליהם החלטה של בית משפט, כמו שאמר כאן יוסי, גם עליהם, בואו נראה איפה הם עומדים. הדבר השלישי, לבדוק מול עיריית תל אביב מדוע היא לא לוקחת חלק שותף פעיל בעניין הזה, והדבר הנוסף, האם יש לנו כוועדת פנים ומשרד הפנים איזה יכולת להשפיע, כמו שעכשיו התערב שר הפנים בעניין השבת, האם יש לנו איזה שהיא סנקציה כלפי - - - 

<תומר רוזנר:>
זה יש לו סמכות. יש סמכות בחוק שהוא צריך לאשר את חוק העזר.

<היו"ר מירי רגב:>
לא, אני שואלת פה, לגבי זה. 

<תומר רוזנר:>
פה לא. 

<היו"ר מירי רגב:>
בגלל זה אני שואלת. 

<קריאה:>
אבל שר האוצר, חייבים לו כסף. הם חייבים לו כסף, הוא יכול לדרוש כסף בחזרה. 

<היו"ר מירי רגב:>
האם יש איזה שהיא סמכות של ועדת הפנים, של שר הפנים, של שר אחר, למנוע, להגביל את עיריית תל אביב בכל העניין הזה? האם נניח אנחנו יכולים לעצור, מבחינת ועדות התכנון, כרגע את כל ההטבות שהם קיבלו, ועדה מקומית, עצמאית, לא עצמאית, האם אנחנו יכולים נניח בעניין הזה לעצור את זה? להגיד, ועדות התכנון נעצרות כרגע, אנחנו עוצרים את כל מה שקבעה עיריית תל אביב, לא יודעת, אתה בקי בזה, תומר, יותר ממני. האם אנחנו יכולים לבוא ולהגיד שהם לא מקבלים את זכויות הבנייה, עוצרים את כל הפרויקט הזה של מה שתשובה מקבל ומה שהיזם הנוסף מקבל עד שאנחנו לא לומדים מה קורה? 

<תומר רוזנר:>
הסוגיה הזו נבחנה - - - 

<דן בן צבי:>
שלא ייתנו היתרי בנייה עד אשר לא יתבררו - - - 

<קריאה:>
השלביות הזאת שבהסדר שלהם. 

<היו"ר מירי רגב:>
על ידי מי זה נבחן? 

<תומר רוזנר:>
נבחן גם על ידי - - - 
<היו"ר מירי רגב:>
לא, אבל עזוב אותי עיריית תל אביב, לעיריית תל אביב יש אינטרס. השאלה אנחנו, כגורם משפטי של ועדת הפנים ושל שר הפנים, האם אנחנו יכולים לעצור היתרי בנייה? האם אנחנו יכולים לעצור את אותן זכויות שמקבל תשובה והיזם הנוסף כדי שכרגע הם יישבו איתם למשא ומתן אמיתי. לא יודעת, אם אין לנו אופציה, אין לנו, נחתם הסכם, אין לנו אופציה, אין אופציה. אני מנסה לבדוק איפה יש לנו אופציה. 

בינתיים אנחנו לא יכולים לשנות שום החלטה של בית משפט. אלה הדברים שאנחנו נעשה - - - 

<דן בן צבי:>
לעצור פינויים אפשר? 
<היו"ר מירי רגב:>
לא. אם בית המשפט החליט על פינוי - - -

<יוסי כהן:>
לעכב? 

<רונית אלדובי:>
כשבבית-אל בנו בתים, ראש הממשלה ידע להגיד שמכספי מיסים ינסרו את הבתים כדי שלא ייווצר פה עוול.  
<היו"ר מירי רגב:>
אני פניתי וננזפתי, פעם ראשונה בחיי, בזכותכם. פניתי ליועץ המשפטי לממשלה וביקשתי ממנו לעצור פינויים של גבעת עמל עד שנברר את העניין. הוא אמר לי 'לא סמכותך, חרגת מהחוק'. אני גמרתי לקבל אזהרות בעניין של חוקי/לא חוקי. אין אפשרות לעצור פינויים, זהו.  אני קיבלתי את זה, לא את. אני, לא הוא ולא הוא, אני פניתי ליועץ המשפטי לממשלה בעניין שלכם. פעם ראשונה בחיי ביקשתי לעצור פינוי. 

<דן בן צבי:>
אפשר לעצור הליכים משפטיים? 

<היו"ר מירי רגב:>
אני לא יכולה לעצור פינויים.

<קריאה:>
מירי, בבקשה, שנהיה שותפים ונוכל ל - - - 

<היו"ר מירי רגב:>
ודאי - - - 

<רונית אלדובי:>
זבולון, ששר השיכון יסתכל לנו בעיניים. 

<זבולון כלפה:>
זה לא שר השיכון. 

<רונית אלדובי:>
אתה חבר שלו. 

<היו"ר מירי רגב:>
זבולון ודב, אני אומרת את זה חד וחלק, לא מקיימת יותר דיונים בוועדה, במליאה, על גבעת עמל. נתתי את כל הכלים שיכולים להיות, אני נותנת לך את כל הכלים, לך ולזבולון כוועדת משנה לעבוד על העניין הזה. תבואו לפני סוף המושב, אנחנו יוצאים עכשיו לפגרה, בפגרה זה לא נושא שנכנס אליו את הוועדה. לכן אני אומרת, תנסו לגמור את זה כמה שיותר מהר, בשבועיים הקרובים, תלכו לעיריית תל אביב, תלכו ליזמים, תלכו למשרד הפנים, למשרד השיכון, ראש המינהל, תקראו לו אליכם, לבנצי, תנסו בשבועיים האלה להביא פתרון כדי שאנחנו לפני סוף המושב נוכל לתת איזה שהן אמירות איך אפשר להמשיך להתנהל עם זה.

במקביל נשלח מכתב דחוף היום למבקר המדינה, שייכנס לעניין הזה. אני גם אדבר אישית עם מבקר המדינה בעניין הזה. 

תודה רבה לכם ותשמרו על החיים שלכם. 

<הישיבה ננעלה בשעה 09:55.>
